Prijeti li Plitvičkim jezerima da ostanu bez sedre i postanu močvara? Na takav scenarij, nakon branitelja koji mjesecima upozoravaju da se ovom Nacionalnom parku nanosi nepopravljiva šteta prekomjernom gradnjom i ispuštanjem septičkih jama u prirodu, u Saboru je prije nekoliko dana upozorio i zastupnik Živog zida i Snage Branimir Bunjac.

Javnosti je predočio nalaze Hrvatskog zavoda za javno zdravstvo, koje je na zahtjev DORH-a 19. srpnja uzelo uzorke na trima ispustima u Plitvica Selu, na izvoru Velikog slapa i u potoku Plitvice.



– Tražio sam pomoć jednog doktora kemije i još nekih stručnjaka, koji iz tih nalaza iščitavaju da se plitvičko podzemlje i, dakako, tamošnje vode naveliko zagađuju fekalijama i drugim otpadnim vodama, umjetnim gnojivima, raznim deterdžentima i pesticidima. U vodi Velikog slapa, recimo, ne bi smio biti ni miligram kanalizacije u jednoj litri, a zabilježen je čak 131 mg/l. I nije za piće, kao ni voda u potoku Plitvica gdje je u litri nađeno čak 380 miligrama kanalizacijskih voda te 10 miligrama bakterije E coli. Na samim ispustima koncentracije su daleko veće pa je, recimo, količina deterdženata 840 puta veća od dozvoljene. Otpadnih voda na tim mjestima ne bi smjelo biti više od 35 mg/l, a ima ih 780 mg/l, itd. Na Plitvicama, očito, prevladavaju privatni interes i pohlepa s izglednim krajem. Ako se ovo nastavi, uništit ćemo prirodu koja je svjetska baština – kaže B. Bunjac, koji je među rijetkima jučer htio govoriti o nalazima HZJZ-a.

Iz Hrvatskog zavoda za javno zdravstvo, čiji su zaposlenici iz ličke ispostave u srpnju izišli na teren tek nakon što su branitelji pozvali policiju, nisu imali komentara. Kao, uostalom, ni u Javnoj ustanovi NP Plitvička jezera, Ministarstvu okoliša ili Ministarstva turizma, koje također ima interesa da se prirodni dragulj i turistička atrakcija sačuva.

– Pisali smo mi i predsjednici države, i u Sabor, premijeru..., ali bez uspjeha, Plitvice se i dalje eksploatira bez mjere – kaže Ivica Jandrić uime koordinacije četiri plitvičke udruge branitelja koje su prosvjedom pokušale skrenuti pažnju na probleme.

– Ovaj izvještaj HZJZ-a nastao je našom, nazovi, zaslugom. Tijekom prosvjeda smo otkrili više lokacija na kojima se septičke jame ispuštaju u prirodu. Tog 19. srpnja pozvali smo inspekciju i policiju. Sanitarni inspektor odbio je izići na teren, a na koncu je nalog da uzme uzorke dobio Zavod za javno zdravstvo Ličko-senjske županije. Kad su njihovi djelatnici izišli na teren u kasno poslijepodne, voda se u vrtačama već spustila, što samo pokazuje koliko je tlo propusno i koliko brzo zagađenje prodire u podzemlje. Rezultati analize bili su gotovi još 25. srpnja, ali mi ih nikada nismo dobili jer su predmet istrage. No doznali smo da, nažalost, nisu dobri. Iduća adresa na koju ćemo se obratiti je UNESCO – odlučan je naš sugovornik.



Da paradoks bude veći, jedan od investitora u Plitvica Selu i “vlasnik” dvaju spornih kanalizacijskih ispusta, nakon svega je navodno dobio i vodopravnu dozvolu. Bez koje, pri tom, nije ni smio početi graditi! Smijenjenom ravnatelju NP-a Anđelku Novoselu malo je od toga novina. – Nadjačali su interesi profita. Na ovakav razvoj događaja upozoravao sam i prije nego što sam postao ravnatelj i zbog toga ne osjećam osobnu odgovornost, ali teško mi je gledati što se događa – kaže Novosel.